**Predkladacia správa**

Ministerstvo zdravotníctva Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 115/2018 Z. z., ktorým sa ustanovuje výška úhrad zdravotnej poisťovne za poskytovanie zubno-lekárskej pohotovostnej služby a ambulantnej pohotovostnej služby, spôsob výpočtu a pravidlá výpočtu týchto úhrad v znení neskorších predpisov (ďalej len „návrh nariadenia“), na základe § 8 ods. 6 a 9 zákona č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov ako iniciatívny materiál.

Navrhovaná úprava sa predkladá vzhľadom na potrebu upraviť výšku úhrad zdravotnej poisťovne za poskytovanie zdravotnej starostlivosti ambulanciami pohotovostnej služby v nadväznosti na zmeny vyplývajúce z legislatívy, ktoré sa premietajú do zvýšenia mzdového ohodnotenia sestier slúžiacich v ambulanciách pohotovostnej služby a v nadväznosti na infláciu.

Cieľom návrhu nariadenia je upraviť výšku úhrad pre ambulancie pohotovostných služieb z prostriedkov verejného zdravotného poistenia tak, aby sa zabezpečilo primerané finančné krytie ekonomicky oprávnených nákladov u týchto poskytovateľov zdravotnej starostlivosti, aby mohli plniť svoju funkciu v požadovanej kvalite a na adekvátnej úrovni.

Návrh nariadenia obsahuje zvýšenie minimálnych, maximálnych a pevných úhrad z prostriedkov verejného zdravotného poistenia pre ambulanciu zubno-lekárskej pohotovostnej služby, pre ambulanciu pevnej ambulantnej pohotovostnej služby, pre návštevnú službu ambulancie pevnej ambulantnej pohotovostnej služby a pre ambulanciu doplnkovej ambulantnej pohotovostnej služby.

Zvýšením týchto úhrad pre ambulancie pohotovostnej služby sa zabezpečí primerané finančné krytie ekonomicky oprávnených nákladov pre ambulancie z prostriedkov verejného zdravotného poistenia.

Vzhľadom na dĺžku legislatívneho procesu sa navrhuje účinnosť návrhu nariadenia 1. júna 2023.

Návrh nariadenia vlády sa predkladá na rokovanie s rozporom so Žilinským samosprávnym krajom, ktorý je uvedený vo vyhlásení predkladateľa.

Návrh nariadenia nie je predmetom vnútrokomunitárneho pripomienkového konania.